Mercedes-Benz W110

Mercedes-Benz W110 on suurema keskklassi neljaukseliste sedaanide seeria, mida tootis Mercedes-Benz aastail 1961-1967. See kuulub koos suuremate, kuuesilindriste W111 ja W112 vendadega Mercedese nn. Heckflosse (ehk sabauime) perekonda.
1959. aastal tuli välja Mercedese luksussedaan W111, mis vahetas välja senised kuuesilindrised Ponton-mudelid W105, W180 ja W128. Kuna Mercedes-Benz oli parasjagu rakendamas mastaabisäästu, otsustati ka neljasilindrised Pontonid (W120/W121) välja vahetada uue Heckflosse-disainiga sedaani vastu, mis jagas suuremate kuuesilindriliste autodega samu agregaatosi. Esimesed W110 kasutas trummelpidureid ja neljakäigulist manuaalkäigukasti, vedrustus oli sõltumatu kahe õõtshoova ja stabilisaatoriga, taga keskmise liigendiga ja keskmise kompenseeriva vedruga. Mõlemal teljel olid spiraalvedrud ja hüdraulilised amortisaatorid.
W110 esitleti augustis 1961 Frankfurti autonäitusel, vahetades välja Pontoni seeriast W121, samal ajal W120 toodeti veel umbes aasta aega edasi. Esimesteks mudeliteks oli 190c (110.010), mis kasutas 1897 cm3 M121 R4-bensiinimootorit Solex 34 PJCB karburaatoriga (121.924), võimsuseks 80 hj, hinnaga 9950 DEMI ja 190Dc (110.110) 1988 cm3 OM621 R4 diiselmootoriga võimsusega 55 hj (621.918), hinnaga 10450 marka. W110 kasutas sama kere mis suuremad W111 ja W112, erinevusteks oli teljevahe 5 cm lühem ja ninaosa 14.5 cm, lisaks olid esilaternad W111 kandiliste vertikaalste asemel ümmargused ja kasutati vähem kroomdetaile. Ka sisemuses kasutati võrreldes W111ga puitliistude asemel bakeliitliiste ja tagaiste oli fikseeritud. Lõpphinnaks oli 190c 10600 ja 190Dc 11100 mark. Vaatamata oma nõrgemale ja mürarikkale mootorile oli diiselmudel 190Dc eriti populaarne taksojuhtide seas, kuna oli võrreldes W111st lühem ja paremini manööverdatav, pakkudes samal ajal sama mahukat sõitjate- ja pagasiruumi.
1963. aastast oli lisavarustusena saadaval ka hüdraulilise siduriga 4-käiguline automaatkast. Lisaks olid pidurid nüüd hüdraulilise võimendiga ja esiratastel hakati kasutama ketaspidureid.
Juulis 1965 läbis W110 facelifti. Eesmised suunatuled kolisid esitiibadelt esilaternate alla, C-piilarisse lisandus W111 mudelitel kasutatud õhuava, ka tagatuled olid nüüd suuremad. 190c ja 190Dc vahetasid välja mudelid 200, mille mootor oli nüüd suurendatud töömahuga (1988 cm3) ja kahe Solexi karburaatoriga, võimsuseks 95 hj (121.940), hinnaks 10800 DEMI; 200D suuresti ei muutunud, vaid väntvõll oli nüüd kolme pealaagri asemel viiega, hinnaks 11300 DEM; mudelivaliku tippu lisandus uus mudel 230 (110.011), mis kasutas W111 mudeli 230S 2306 cm3 reaskuuest M180 bensiinimootorit, kuid Zenithi karburaatorite asemel kasutas see odavamal mudelil 200 kasutatud Solexi karburaatoreid, võimsuseks 105 hj (180.945), hinnaga 11700 marka. Juulis 1966 sai ka 230 endale 230S modifitseerimata mootori Zenithi karburaatoritega, võimsusega 120 hj (180.949).
Erinevalt kuuesilindrilistest W111/W112 vendadest toodeti W110 ainult neljaukseliste sedaanidega, kupeesid ja kabriolette ei toodetud. Samas toodeti erikeredena Lorchis (Baden-Wurttembergi liidumaal) tegutsev kerefirma Binz kiirabiautosid ja Mechelenis tegutsev Mercedese Belgia impordifirma IMA universaale; lisaks disainis Binz 65 cm pikema teljevahega kolme istmereaga seitsmeistmelise sedaani, mis aga pandi kokku Mercedese tehases Sindelfingenis. Neidki kasutati valdavalt taksodena, aga ka hotellide ja lennufirmade poolt.
Viimased W110 toodeti 1967. aasta lõpus, järglasmudeliks sai 1968. aastal W114/W115 hüüdnimega "/8" (Strich-Acht).
Kokku toodeti sedaane 1961-1965 129830 190c ja 223820 190Dc, ning 1965-1967 69789 200, 39619 230 ja 159365 200D. Šassiisid erikerede jaoks toodeti 724 190c, 1825 190Dc, 418 200, 1970 tavalise ja 283 pikendatud teljevahega 200D ning 233 tavalise ja 406 pikendatud teljevahega 230.